Kɛ́ Aanyɛ Minɔ ni Maná Bɔlɛ lɛ, Mɛni Mafee?\nYiŋ ni okpɛɔ yɛ bɔlɛnamɔ he lɛ baasa owɔsɛɛ he.\nFeemɔ shihilɛ nɛɛ he mfoniri okwɛ: Nyɔji enyɔ pɛ nɛ ni Heather kɛ Mike bɔi nyiɛmɔ, shi enuɔ he tamɔ nɔ ni ele Mike afii abɔ nɛ. Amɛsɛndiɔ amɛhe tɛs mɛseji daa, amɛwieɔ yɛ foŋ nɔ ŋmɛlɛtswai abɔ, ni kɛ́ mɔ kome je wiemɔ ko shishi lɛ, mɔ kroko lɛ le nɔ ni ebaawie kɛtsa nɔ! Shi sanegbaa lɛ kɛkɛ shɛɛɛ Mike naa, eetao amɛná bɔlɛ hu.\nYɛ nyɔji enyɔ ni Heather kɛ Mike enyiɛ lɛ mli lɛ, nɔ pɛ ni amɛfeɔ ji, amɛmɔmɔɔ amɛniji amli, ni amɛshɔɔ amɛnaa kuku ko kɛkɛ. Heather sumɔɔɔ ni amɛfeɔ nɔ ko dɔŋŋ fe enɛɛmɛi pɛ. Shi yɛ nakai beiaŋ nɔŋŋ lɛ, esumɔɔɔ ni Mike kɛ lɛ akpa. Yɛ Heather gbɛfaŋ lɛ, Mike pɛ ji mɔ ni hãa enuɔ he akɛ ehe yɛ fɛo waa, ni akɛ eta yei fɛɛ nɔ. Kɛfata he lɛ, Heather kɛɔ ehe akɛ, ‘Mi kɛ Mike sumɔɔ wɔhe waa diɛŋtsɛ . . .’\nKɛ́ oda kɛshɛ he ni obaanyɛ okɛ mɔ ko anyiɛ kɛhã gbalashihilɛ, ni oyaje shihilɛ nɛɛ mli lɛ, mɛni obaafee?\nBɔlɛnamɔ ji nikeenii ni Nyɔŋmɔ kɛhã mɛi ni ebote gbalashihilɛ mli lɛ pɛ. Bɔlɛnamɔ ni tsɔɔ gbalashihilɛ hiɛ lɛ tsɔɔ akɛ abɛ bulɛ kɛhã nikeenii nɛɛ. Etamɔ nɔ ni mɔ ko eke bo mama fɛfɛo ko shi okɛfee tako\nKɛ́ otu kɛjɛ tso ko nɔ ni oka akɛ obaafiliki tamɔ loofɔlɔ lɛ, obaapila. Nakai nɔŋŋ kɛ́ oku jeŋba he mla ko mli, tamɔ nɔ ni kɛɔ akɛ: ‘Nyɛtsia nyɛhe kɛjea bɔlɛnamɔ jeŋba sha he’ lɛ, okɛ naagbai baakpe.—1 Tesalonikabii 4:3.\nKɛ́ oku nakai mla lɛ mli lɛ, mɛɛ naagbai komɛi okɛbaakpe? Biblia lɛ kɛɔ akɛ: ‘Mɔ fɛɛ mɔ ni kɛ ehe woɔ bɔlɛnamɔ jeŋba sha mli lɛ, eefee esha eeshi lɛ diɛŋtsɛ egbɔmɔtso lɛ.’ (1 Korintobii 6:18) Mɛɛ gbɛ nɔ enɛ ji anɔkwale?\nNiiamlitaolɔi ena akɛ, bei pii lɛ, mɛi ni náa bɔlɛ be ni amɛboteko gbalashihilɛ mli lɛ kɛ naagbai ni nyiɛ sɛɛ nɛɛ ekomɛi kpeɔ.\nAWERƐHOYELI. Oblahii kɛ oblayei ni ná bɔlɛ be ni amɛboteko gbalashihilɛ mli lɛ ateŋ pii ewie akɛ, sɛɛ mli lɛ edɔ amɛ waa akɛ amɛfee nakai.\nAMƐHEEE AMƐHE AMƐYEEE. Kɛ́ mɛi kɛ amɛhe ná bɔlɛ amɛgbe naa lɛ, amɛteŋ mɔ fɛɛ mɔ biɔ ehe akɛ, ‘Namɔ ekoŋŋ mɔ nɛɛ kɛná bɔlɛ?’\nGBƐKPAMƆ NI BAAA MLI. Yɛ oblayei babaoo agbɛfaŋ lɛ, kulɛ amɛbaasumɔ hii ni baabu amɛhe, jeee hii ni kɛ amɛ baagbe amɛbɔlɛnamɔ akɔnɔ. Oblahii pii hu yɔseɔ sɛɛ mli akɛ amɛsumɔɔ yoo kroko moŋ fe yoo ni kpɛlɛ ni amɛkɛ lɛ ná bɔlɛ lɛ.\nSane lɛ nɔŋŋ ji akɛ: Kɛ́ okpɛlɛ ni mɔ ko kɛ bo ná bɔlɛ be ni nyɛboteko gbalashihilɛ mli lɛ, nɔ ko ni jara wa waa ŋmɛɔ bo, ni enɛ tseɔ bulɛ ni ayɔɔ kɛhã bo lɛ nɔ kwraa. (Romabii 1:24) Ogbɔmɔtso lɛ jara wa kwraa fe nɔ ni esa akɛ oŋmɛɛ he ohã mɛi ni amɛkɛgbe amɛkɔnɔ!\n“Tsi ohe kɛje bɔlɛnamɔ jeŋba sha he” kɛtsɔɔ akɛ obaa ojeŋ jogbaŋŋ. (1 Tesalonikabii 4:3) Kɛkɛ lɛ, wɔsɛɛ ko kɛ́ obote gbalashihilɛ mli lɛ, obaanyɛ okɛ ohefatalɔ lɛ aná bɔlɛ. Obaaná mli miishɛɛ kɛmɔ shi jogbaŋŋ, ni obaaye ohe kɛjɛ naagbai ni jɛɔ bɔlɛnamɔ ni tsɔɔ gbalashihilɛ hiɛ mli kɛbaa, tamɔ haomɔi, heshwamɔ, kɛ gbeyeishemɔi lɛ ahe.—Abɛi 7:22, 23; 1 Korintobii 7:3.\nAni mɔ ko ni sumɔɔ bo lɛɛlɛŋ lɛ baasumɔ ni ekɛ ogbɔmɔtso kɛ ohenumɔ ashwɛ bɔ ni esaaa?\nAni mɔ ko ni sumɔɔ bo lɛɛlɛŋ lɛ baasumɔ ni etsirɛ bo ni ofee nɔ ko ni baafite okɛ Nyɔŋmɔ teŋ wekukpaa lɛ?—Hebribii 13:4.\nKƐHÃ OBLAYEI PƐ\nOblahii babaoo ewie akɛ amɛkɛ yei ni amɛkɛná bɔlɛ pɛŋ boteŋ gbalashihilɛ mli kɔkɔɔkɔ. Mɛni hewɔ? Ejaakɛ amɛmiisumɔ ni amɛkɛ yei ni baa amɛjeŋ jogbaŋŋ abote gbalashihilɛ mli!\nAni enɛ ehã onaa ekpɛ ohe—loo ehã omli efũ po? No lɛ ná ole akɛ: Nibii ni ajieɔ yɛ TV nɔ kɛ vidioi amli lɛ jieɔ bɔlɛ ni oblahii kɛ oblayei ni boteko gbalashihilɛ mli lɛ náa lɛ yi, ni efeɔ tamɔ naagba ko bɛ he, loo eji suɔmɔ krɔŋŋ po.\nShi kaahã alaka bo! Mɔ fɛɛ mɔ ni baasumɔ akɛ ekɛ bo aná bɔlɛ be ni ekɛ bo boteko gbalashihilɛ mli lɛ miifo lɛ pɛ enɔ mli, shi jeee ni eesumɔ bo!—1 Korintobii 13:4, 5.\nKƐHÃ OBLAHII PƐ\nKɛ́ okɛ yoo ko nyiɛ kɛhã gbalashihilɛ lɛ, bi ohe akɛ, ‘Ani miisumɔ lɛ lɛɛlɛŋ?’ Kɛ́ ohetoo ji hɛɛ lɛ, belɛ mɛni esa akɛ ofee kɛtsɔɔ akɛ osumɔɔ lɛ lɛɛlɛŋ? Bɔɔ mɔdɛŋ ni okɛ Nyɔŋmɔ mlai lɛ atsu nii, okɛ hiɛshikamɔ atsu nii kɛku shihilɛi ni baanyɛ aka nyɛ lɛ anaa, ni ojɛ suɔmɔ mli ofee nibii kɛtsɔɔ akɛ ehilɛkɛhamɔ kã otsui nɔ.\nKɛ́ ojieɔ sui nɛɛ akpo lɛ, no lɛ otsiɛyoo lɛ baanu he tamɔ bɔ ni Shulam oblayoo ni baa ejeŋ jogbaŋŋ lɛ nu he ni ewie akɛ: “Minɔ ji misuɔlɔ lɛ, ni mi hu enɔ ji mi” lɛ. (Lalai amli Lala 2:16) Yɛ kukufoo mli lɛ, ebaasumɔ bo waa fe tsutsu lɛ!\nKɛ́ mɔ ko kɛ wiemɔ tamɔ, “Kɛ́ osumɔɔ mi lɛɛlɛŋ lɛ obaakpɛlɛ ni wɔná bɔlɛ” lɛ tsu nii koni ekɛ laka bo lɛ, okɛ ekãa akɛɛ lɛ akɛ, “Eji osumɔɔ mi kulɛ, okɛŋ mi nakai!”\nKɛ́ eba lɛ nuu kɛ yoo teŋ sharamɔ lɛ, ŋaawoo ni sa jogbaŋŋ ni esa akɛ okɛtsu nii ji: Kɛ́ eji nifeemɔ ko ni osumɔɔɔ ni ofɔlɔi naa akɛ nyɛmiifee lɛ, belɛ esaaa akɛ nyɛfeɔ.\nKɛ́ mɔ ko kɛɛ mi akɛ eetao ni ekɛ mi aná bɔlɛ lɛ, mɛni mafee?\nMɛɛ shihilɛi baahã ewa kɛhã mi akɛ makɛɛ dabi?\nMɛni mafee kɛku shihilɛi nɛɛ anaa?\nBɔ ni Obaafee Otsɔɔ Oyiŋ yɛ Bɔlɛnamɔ He